b'\n_START_ARTICLE_\nLars Sonck\n_START_PARAGRAPH_\nLars Eliel Sonck (10. elokuuta 1870 K\xc3\xa4lvi\xc3\xa4 \xe2\x80\x93 14. maaliskuuta 1956 Helsinki) oli suomalainen arkkitehti. H\xc3\xa4nt\xc3\xa4 pidet\xc3\xa4\xc3\xa4n kansallisromanttisen kauden merkitt\xc3\xa4vimp\xc3\xa4n\xc3\xa4 arkkitehtina Eliel Saarisen ohella. Jo 1890-luvulla Sonck suunnitteli Ahvenanmaalle hirsirakennuksia ja -huviloita, joiden kansallinen muotokieli erosi aiemmista pitsihuviloista._NEWLINE_Lars Sonckin vanhemmat olivat kirkkoherra Knut Sonck ja Anna Rebecka Nordstr\xc3\xb6m. Sonckin ura alkoi 23-vuotiaana, kun h\xc3\xa4n vuonna 1894 voitti Turun Mikaelinkirkon suunnittelukilpailun. Muita kuuluisia suunnitelmia ovat muun muassa Tampereen Johanneksen kirkko (nyk. Tampereen tuomiokirkko), Kallion kirkko (1912) ja Mikael Agricolan kirkko (1935) Helsingiss\xc3\xa4, Pyh\xc3\xa4n Yrj\xc3\xb6n kirkko (1928) Maarianhaminassa, Kultaranta (1917), josta tuli my\xc3\xb6hemmin tasavallan presidentin kes\xc3\xa4asunto, Uuno Klamin kes\xc3\xa4huvila (1945), Jean Sibeliuksen koti Ainola (1904) sek\xc3\xa4 Alfred Kordelinin hautakappeli (1921) Raumalla._NEWLINE_Lars Sonckille my\xc3\xb6nnettiin professorin arvonimi vuonna 1921 ja Suomen Arkkitehtiliiton kunniaj\xc3\xa4senyys 1930.\n_START_SECTION_\nMuita Lars Sonckin suunnittelemia rakennuksia\n_START_PARAGRAPH_\n1890-luvun lopussa ja 1900-luvun alussa Sonck suunnitteli mm. Hyvink\xc3\xa4\xc3\xa4n parantolan, kylpyl\xc3\xa4hotellin Loviisaan (Mossebacka), Avelan talon Tornioon ja kansakoulun Kuusankoskelle (M\xc3\xa4kikoulu), Iittalan lasitehtaan johtajan talon, josta my\xc3\xb6hemmin tuli Kalvolan kunnantalo sek\xc3\xa4 veljelleen ns. Vuorelan talon Viitasaarelle. N\xc3\xa4iss\xc3\xa4 rakennuksissa on yhtenevi\xc3\xa4 piirteit\xc3\xa4 Luum\xc3\xa4ell\xc3\xa4 sijaitsevan Kotkaniemen kanssa, joka perim\xc3\xa4tiedon mukaan on Lars Sonckin piirt\xc3\xa4m\xc3\xa4. My\xc3\xb6s P\xc3\xb6llyvaaran vuonna 1914 valmistunut n\xc3\xa4k\xc3\xb6torni Kajaanissa oli Sonckin suunnittelema. Torni purettiin vuonna 1949. _NEWLINE_Sonck suunnitteli seitsem\xc3\xa4n vesitornia, joista rakennettiin kaksi, Pietarsaaren vesitorni ja Rauman vesitorni, joka on osa nykyist\xc3\xa4 tornia._NEWLINE_Lis\xc3\xa4ksi Sonck piirsi vuonna 1922 muun muassa Sarvilinnan huvilan Kustaviin._NEWLINE_Helsingin J\xc3\xa4tk\xc3\xa4saaressa sijaitsevat Sonckin suunnittelemat makasiinirakennukset ovat viime vuosina saaneet uutta el\xc3\xa4m\xc3\xa4\xc3\xa4: suojeltuun L2-satamamakasiiniin asettui viereen rakennetun Clarion-hotellin kongressikeskus.'